**Informatīvais ziņojums**

**„Par 2015.gada 6. un 7.jūlija Eiropas Savienības Sporta ministru neformālajā sanāksmē izskatāmajiem jautājumiem”**

2015.gada 6. un 7.jūlijā Luksemburgā (Luksemburga) notiks Luksemburgas prezidentūras (turpmāk – Prezidentūra) organizēta Eiropas Savienības (turpmāk – ES) Sporta ministru neformālā sanāksme (turpmāk – Sanāksme).

Sanāksmes pirmajā dienā Prezidentūra sporta ministru debatēm ir izvirzījusi jautājumu par ES pārstāvību un nostājas saskaņošanu Pasaules Antidopinga aģentūras (*World Anti-Doping Agency*, turpmāk – WADA) Dibināšanas valdē, kā arī jautājumu par sporta kustības, kā arī nacionālo un ES iestāžu sadarbību. Ņemot vērā pēdējā laika aktualitāti sporta nozarē saistībā ar izmeklēšanu par iespējamo korupciju Starptautiskajā Futbola federāciju asociācijā (*Fédération Internationale de Football Association*, turpmāk – FIFA), Sanāksmes pirmajā dienā paredzēta arī ministru diskusija par labu pārvaldību sporta federācijās. Sanāksmes otrajā dienā paredzēts diskutēt par to, ko sporta kustība sagaida no ES institūcijām, kā arī diskusija par ES un Eiropas Padomes sadarbības uzlabošanu sporta jomā.

**I Eiropas Savienības pārstāvība WADA un nostājas saskaņošana**

ES pārstāvības jautājums WADA par sporta nozari atbildīgo ministru ES Padomē ir ticis akcentēts jau iepriekš. 2011.gadā tika pieņemta „Padomes un Padomē sanākušo dalībvalstu valdību pārstāvju rezolūcija par ES dalībvalstu pārstāvību WADA Dibināšanas valdē un ES un tās dalībvalstu nostāju saskaņošanu pirms WADA sanāksmēm”[[1]](#footnote-1) ar mērķi pilnveidot iepriekš pastāvošo pārstāvības kārtību un ES nostājas sagatavošanas procedūru. Ja iepriekš trīs ES pārstāvju WADA Dibināšanas valdē pilnvaru termiņš bija 18 mēneši, kas sakrita ar prezidentūras trio ES Padomē termiņu, ar rezolūciju pilnvaru termiņš ES pārstāvjiem tika noteikts trīs gadi, kas ir identiski pārējo WADA Dibināšanas valdes locekļu pilnvaru termiņam. Lai veicinātu dalībvalstu nostāju saskaņošanu pirms WADA sanāksmēm, ar rezolūciju tika noteikts, ka nostājas paziņojumu sagatavo ES Padomes Sporta jautājumu darba grupa.

Šobrīd ES pārstāvība WADA tiek nodrošināta pēc šāda principa: viena vieta tiek piešķirta aktuālās prezidentūras trio ES Padomē pārstāvim (pašlaik pārstāv Luksemburga), viena vieta tiek piešķirta nākamās prezidentūras trio ES Padomē pārstāvim (pašlaik pārstāv Malta) un viena vieta tiek piešķirta valdības līmeņa (sporta nozares) ekspertam, kura kompetence ļauj veikt šo funkciju (pašlaik pārstāv Beļģija). Lai nodrošinātu pārstāvības pēctecību, viens pārstāvis no dalībvalstīm, kas veido nākamo prezidentūras ES Padomē trio, paliek amatā arī uzsākot trio prezidentūru.

Ņemot vērā to, ka iepriekšminētā rezolūcija paredz līdz 2015.gada beigām pārskatīt rezolūcijas piemērošanas rezultātā gūto pieredzi un izvērtēt, vai rezolūcijā izklāstītajai kārtībai ir nepieciešamas izmaiņas, Prezidentūra sporta ministru diskusijai ir sagatavojusi trīs jautājumus par ES pārstāvību WADA un koordināciju WADA Dibināšanas valdē.

***Latvijas Republikas pozīcija:***

Par diskusijas 1.jautājumu: *Vai dalībvalsts uzskata, ka pastāvošā kārtība ES dalībvalstu pārstāvībai WADA Dibināšanas valdē, kas balstīta uz Prezidentūru trio pārstāvju un valdības līmeņa eksperta norīkošanu, ir visefektīvākā ES pārstāvības forma WADA?*

Latvija atbalsta spēkā esošās kārtības un principu saglabāšanu attiecībā uz ES pārstāvību WADA Dibināšanas valdē, kas vienlaikus nodrošina gan pēctecību no ES dalībvalstu pārstāvības viedokļa, gan ES dalībvalstu interešu pārstāvoša eksperta tiešu dalību lēmuma pieņemšanas procesā.

Par diskusijas 2.jautājumu: *Vai dalībvalstīm ir ierosinājumi ieviešamiem uzlabojumiem un ES pārstāvības pēctecības nodrošināšanai?*

Latvija uzskata, ka spēkā esošais princips, kad ES intereses WADA Dibināšanas valdē pārstāv gan aktuālās, gan nākamās prezidentūras ES Padomē trio pārstāvji, nodrošina pēctecību no ES dalībvalstu pārstāvības viedokļa. Tāpat jāņem vērā arī fakts, ka arī pārējo WADA Dibināšanas valdes locekļu pilnvaru ir trīs gadi.

Vienlaikus Latvija aicina diskutēt par ES interešu pārstāvju WADA Dibināšanas valdē administratīvo izdevumu kompensēšanu, kas līdz šim ir tās ES dalībvalsts atbildība, kuru pārstāv attiecīgā persona. Ņemot vērā faktu, ka ES pārstāvji WADA Dibināšanas valdē pauž ES kopējo pozīciju un pārstāv ES intereses, kā arī to, ka pārstāvības realizēšana prasa būtiskus izdevumus (piemēram, nepieciešams nodrošināt sekretariāta funkciju realizēšanu, tulkošanu, segt ceļa un uzturēšanās izdevumus, nepieciešamas arī juridiskas konsultācijas un citu konsultantu pakalpojumi), būtu izvērtējama iespēja ar ES interešu pārstāvniecību WADA Dibināšanas valdē saistītos izdevumus segt no ES līdzekļiem esošā budžeta ietvaros[[2]](#footnote-2).

Par diskusijas 3.jautājumu: *Vai dalībvalstis uzskata, ka ES nostājas saskaņošanas kārtība pirms Pasaules Antidopinga aģentūras Eiropas koordinācijas foruma ad hoc komitejas (turpmāk – CAHAMA ) un WADA sēdēm ir gana efektīva, vai būtu vajadzīgi uzlabojumi?*

Pamatā Latvija atbalsta spēkā esošo principu saglabāšanu ES nostājas saskaņošanas kārtībā pirms CAHAMA un WADA Dibināšanas valdes sēdēm. Vienlaikus Latvija aicina izstrādāt detalizētākas ES nostājas izstrādes un saskaņošanas procedūras, precīzāk nosakot termiņus un iesaistītās puses katrā no nostājas izstrādes un saskaņošanas posmiem sākot no WADA Dibināšanas valdes sēdes darba dokumentu publicēšanas līdz pat nostājas apspriešanai WADA Dibināšanas valdes sēdē un sēdes secinājumu publicēšanas. Bez tam, ņemot vērā faktu, ka vairāki WADA Dibināšanas valdē izskatāmie jautājumi ir saistīti nevis ar ES dalībvalstu, bet gan Eiropas Komisijas kompetenci, varētu tikt izvērtēta nepieciešamība iesaistīt Eiropas Komisiju jau ES nostājas izstrādes sākotnējā stadijā.

Tāpat Latvija uzskata, ka ES Padomei šajā jautājumā būtu ciešāk jāsadarbojas ar Eiropas Padomi, t.i., jāvienojas par kārtību izskatāmo jautājumu sadalīšanā atbilstoši institūciju kompetencei, saņemot WADA izplatītos darba dokumentus. Šādas sadarbības nodrošināšanai būtu jāizvērtē iespēja stiprināt attiecīgo ES institūciju un Eiropas Padomes sekretariātu sadarbību, lai nodrošinātu darbību sadales koordinēšanu atbilstoši institūciju kompetencei, un veicinātu ES nostājas integrēšanu Eiropas kontinenta kopējā nostājas paziņojumā[[3]](#footnote-3).

Latvijas ieskatā būtisks priekšnoteikums kvalitatīvas ES nostājas izstrādē un saskaņošanā ir arī savlaicīga WADA Dibināšanas valdes sēdes darba dokumentu pieejamība. Šajā saistībā būtu jāpanāk, ka WADA nosaka saprātīgu termiņu darba dokumentu publiskošanai.

**II Laba pārvaldība sporta federācijās**

2015.gada 27.maijā pēc ASV iniciatīvas Šveices varas iestādes Cīrihē apcietināja septiņas augsta līmeņa FIFA amatpersonas. ASV Tieslietu departaments paziņoja, ka 14 amatpersonas tiek apsūdzētas korupcijā un kukuļu ņemšanā, 24 gadu laikā kukuļos saņemot vairāk nekā 150 miljonus ASV dolāru. Izmeklēšanas ietvaros Šveices varas iestādes pārmeklēja FIFA galveno mītni Cīrihē (Šveicē), konfiscējot dokumentus un elektroniskos datus. Šī operācija tika veikta, izmeklējot FIFA lēmumus 2018. un 2022.gada Pasaules kausa finālturnīrus rīkot Krievijā un Katarā.

2015.gada 11.jūnijā Eiropas Parlaments pieņēma rezolūciju, ar kuru pausta nožēla, ka apsūdzības par korupciju FIFA ir nopietni iedragājušas starptautiskā futbola reputāciju, kā arī pieprasa pilnīgu neiecietību pret korupciju futbolā, uzsverot, ka steidzami vajadzīgas padziļinātas strukturālas reformas FIFA organizācijā. Tāpat rezolūcijā pausta nostāja, ka FIFA ir jānodrošina pārredzams, līdzsvarots un demokrātisks lēmumu pieņemšanas process, tostarp attiecībā uz FIFA prezidenta ievēlēšanu.

Reaģējot uz minēto aktualitāti, Sanāksmes ietvaros paredzēta ministru diskusija par labu pārvaldību sporta federācijās. Diskusiju dokuments par šo jautājumu nav izplatīts.

***Latvijas Republikas pozīcija:***

Futbolam un sporta federāciju darbībām ir jābūt caurskatāmām, bez aizdomu ēnas. Ir jāatjauno uzticamība futbolam un FIFA, tāpēc ES institūcijām būtu jāseko notikumu attīstībai. Vienlaikus jāņem vērā nepieciešamība respektēt sporta organizāciju autonomiju, kā arī fakts, ka saskaņā ar Līguma par ES darbību 165.pantu ES institūcijām ir tiesības atbalstīt, koordinēt un papildināt dalībvalstu politikas pasākumus sporta jomā, tomēr ES institūcijām nav tiesību uzlikt sporta organizācijām juridiski saistošus pienākumus.

Latvija par svarīgāko labas pārvaldības aspektu sporta nozarē uzskata nevalstisko sporta organizāciju autonomiju un demokrātisku darbības principu ievērošanu, kas izpaužas šo organizāciju darbības neatkarībā un normatīvajos aktos noteiktā tiesiskā regulējuma ievērošanā.

Latvija atzīst, ka sporta organizācijas vienas nevar nodrošināt sporta pamatprincipu ievērošanu, šī mērķa sasniegšanai būtisks ir dialogs un sadarbība vienlīdzīgas partnerības sasniegšanā starp valsts iestādēm un sporta kustību. Tāpat ir būtiski par šiem jautājumiem diskutēt ar nevalstiskajām sporta organizācijām ne tikai nacionālā līmenī, bet arī starptautiskā līmenī, jo tajās starptautiskajās sporta organizācijās, kurās ir pārstāvji no dažādiem reģioniem (pat kontinentiem, kā FIFA gadījumā), izpratne par labas pārvaldības principiem var atšķirties. Līdz ar to vienotas izpratnes veidošana par labas pārvaldības principiem būtu pirmais solis. Šajā saistībā Latvija vēlas uzsvērt, ka ES dalībvalstīm sadarbībā ar ES institūcijām un sporta kustību ir jāpieliek visas pūles, lai nodrošinātu 2013.gadā ekspertu izstrādāto labas pārvaldības principu sportā[[4]](#footnote-4) ieviešanu un ievērošanu visās ES dalībvalstīs.

Latvijas ieskatā cīņai par labu pārvaldību sportā ir jāvelta līdzvērtīga uzmanība kā cīņai pret dopinga lietošanu sportā un manipulācijām ar sporta sacensībām (*match – fixing*). Šāda nostāja atbilst arī ES Darba plānā sporta jomā 2014. – 2017.gadam vienai no izvirzītajām prioritātēm – godprātīgumam sportā.

**III Sporta kustības, kā arī nacionālo un ES institūciju sadarbība**

Saskaņā ar Līguma par ES darbību 165.pantu ES institūcijām ir tiesības atbalstīt, koordinēt un papildināt dalībvalstu politikas pasākumus sporta jomā, tomēr ES institūcijām nav tiesību uzlikt sporta organizācijām juridiski saistošus pienākumus. Neskatoties uz to, ka sports ir joma, kurā ES pieņem lēmumus rekomendāciju un ieteikumu formā, pieņemtajiem dokumentiem ir būtiska politiska nozīme. Pieņemtie dokumenti nereti satur aicinājumu sporta organizācijām (sporta kustībai kopumā) īstenot noteiktus pasākumus vai savā darbībā ieviest noteiktus principus. Ar 2010.gada 18.novembra ES Padomes rezolūciju par ES strukturizētu dialogu par sportu tika izveidots pamats ES Padomes darba sesijas ietvaros rīkot neformālas tikšanās informācijas apmaiņas nolūkā starp ES institūcijām (Padomi, Eiropas Komisiju un Eiropas Parlamentu) un sporta kustību.

Prezidentūra sporta ministru diskusijai ir sagatavojusi piecus jautājumus, kā arī vairākus jautājumus, par kuriem izteikties tiks aicināti sporta kustības pārstāvji – Pasaules Regbija organizācijas (*World Rugby*) prezidents Bernards Lapasets (*Bernard Lapasset*) un Eiropas Volejbola konfederācijas prezidents, Pasaules Volejbola federācijas viceprezidents Andrē Meijers (*André Meyer*).

*Latvijas Republikas pozīcija:*

Par diskusijas 1.jautājumu: *Kā dalībvalstis iesaista nacionālās sporta kustības pārstāvjus dažādu ES iniciatīvu sagatavošanā un kāda veida turpmāka iesaiste vai informēšana (īpaši ES secinājumu ziņā) tiek nodrošināta?*

Latvijā visi sportam svarīgie jautājumi tiek diskutēti un lēmumi nacionāla līmeņa darba grupās un komisijās tiek pieņemti, konsultējoties ar sporta nozares sociālajiem partneriem. Valsts sporta organizāciju pārstāvji regulāri piedalās nevalstisko sporta organizāciju rīkotajos pasākumos un forumos, kuros informē par plānoto rīcību un rezultātiem, t.sk. arī jautājumos, kas saistīti ar dalību ES. Nozīmīgākās nevalstiskās sporta organizācijas, piemēram, Latvijas Olimpiskā komiteja un Latvijas Sporta federāciju padome, tiek iesaistītas arī Latvijas nostājas ar dalību ES saistītos jautājumos sagatavošanas procesā.

Kā labās prakses piemēru Latvijā varam minēt sadarbības veicināšanai starp valsti un nevalstiskajām sporta organizācijām izveidoto Latvijas Nacionālo sporta padomi, kurā uz līdztiesības pamata piedalās valsts (Ministru kabineta) un nozīmīgāko nevalstisko sporta organizāciju pārstāvji, lai kopīgi risinātu sporta nozarei un tās attīstībai svarīgus jautājumus. Padomes sēdes ir atklātas, un tās notiek ne retāk kā reizi divos mēnešos.

Par diskusijas 2.jautājumu: *Kādā veidā ES (Eiropas Komisija un Prezidentūras) informē (un kā to vajadzētu darīt) starptautiskās sporta organizācijas par Padomes iniciatīvām un diskusijām?*

Latvija atbalsta pastāvošo informācijas apmaiņas kārtību strukturētā dialoga formā, kur puses tiekas ES Padomes neformālo darba sesiju laikā, kā arī ikgadējā ES Sporta foruma ietvaros, kas ir Eiropas Komisijas un sporta kustības informācijas apmaiņas platforma. Latvija atzinīgi vērtē arī ES institūciju atsaucību piedalīties sporta organizāciju rīkotās tikšanās un konferencēs. Organizāciju iniciatīva sadarboties un veicināt savstarpēju informācijas apmaiņu ar ES institūcijām netiek atstāta bez ievērības.

Latvija arī norāda, ka visas ES Padomes Prezidentūru trio un prezidējošo valstu darbības programmas sporta jomā ir publiski pieejamas, līdz ar to sporta kustības pārstāvjiem nav šķēršļu sekot līdzi diskusijām un iniciatīvām ES darbības ietvaros.

Par diskusijas 3.jautājumu: *Kā dalībvalstis vērtē dialogu ar sporta kustību un īpaši strukturēto dialogu sporta jomā? Kā tas būtu jāuzlabo, ja nepieciešams?*

Latvija atzinīgi novērtē ES institūciju un sporta kustības pārstāvju komunikāciju, jo kopš Lisabonas līguma stāšanās spēkā un ES kompetences sporta jomā definēšanas pušu tikšanās ir kļuvušas regulārākas, turklāt ES institūciju un sporta organizāciju pārstāvju dialoga veicināšana ir iekļauta arī ES Darba plānā sporta jomā 2014. – 2017.gadam.

Latvija rosina veicināt pušu dialogu, iespēju robežās padarot strukturētā dialoga neformālās tikšanās biežākas un aicinot uz diskusiju iespējami plašāku sporta kustības pārstāvju loku, kas tuvinātu puses kopīgu interešu realizēšanai, kā arī veicinātu sadarbību arī citās formās, piemēram, izmantojot sporta organizāciju ekspertīzi, organizējot kopīgas konferences un seminārus u.tml.

Par diskusijas 4.jautājumu: *Kāda veida sadarbība ar sporta kustību būtu jāveicina jautājumos, kur abas puses nespēj darboties individuāli (piemēram, dopinga, manipulācijas ar sporta sacensībām un korupcijas jomās)?*

Latvija uzskata, ka cīņai pret dopinga lietošanu sportā, manipulācijām ar sporta sacensībām, kā arī cīņai pret korupciju sportā ir jākoncentrē visi pieejamie valsts (arī ES) institūciju un nevalstisko sporta organizāciju resursi, jo tikai kopīgiem spēkiem ir iespējams panākt būtiskus uzlabojumus šajās sporta jomās.

Latvijas ieskatā starpnozaru sadarbības veicināšana ir viens no veiksmīgiem veidiem, jo, piemēram, korupcijas nelabvēlīgās ietekmes loks ir plašs, un sports ir tikai viena no nozarēm, kas saskaras ar šo problēmu. Jāuzsver arī, ka, ņemot vērā sporta nozīmi ekonomikā, veselības veicināšanā, izglītībā un nodarbinātības jomā, caur sportu korupcijai ir plaša negatīva ietekme uz sabiedrību, kas prasa īpašu uzmanību.

Par diskusijas 5.jautājumu: *Līguma par ES darbību 165.pants nosaka, ka ES būtu jāņem vērā sporta nozares īpatnības un tās struktūras, kas balstās uz brīvprātīgu darbību, un nozares sociālo un audzinošo nozīmi. Kā dalībvalstis un ES ņem vērā nozares īpatnības? Vai tas būtu jāuzlabo?*

Saskaņā ar Līguma par ES darbību 165.pantu ES institūciju kompetence sporta jomā paredz veicināšanas pasākumus, kas neietver dalībvalstu normatīvo aktu saskaņošanu. Šis regulējums nodrošina dalībvalstu un arī sporta organizāciju autonomiju un atspoguļo brīvprātības principu sporta jomā, kur ES pieņemtie dokumenti pusēm neuzliek juridiski saistošus pienākumus.

Latvija par svarīgāko labas pārvaldības aspektu sporta nozarē uzskata nevalstisko sporta organizāciju autonomiju un demokrātisku darbības principu ievērošanu, kas izpaužas šo organizāciju darbības neatkarībā un normatīvajos aktos noteiktā tiesiskā regulējuma ievērošanā. Latvijā sporta federācijām ir nevalstiskās organizācijas statuss, kas nodrošina to autonomiju. Ar Sporta likumu valsts sporta federācijām ir deleģējusi tiesības vadīt un koordinēt darbu attiecīgajā sporta veidā Latvijā, kā arī pārstāvēt valsti attiecīgajās starptautiskajās sporta organizācijās. Šāda veida deleģējums ļauj organizācijām izvēlēties katram sporta veidam visatbilstošākās darbības metodes, ievērojot vispārējos sporta principus. Vienlaikus no valsts puses tiek saglabāta kontrole par sporta federāciju darbību normatīvajos aktos noteiktā tiesiskā regulējuma ietvaros.

IV ES un Eiropas Padomes sadarbības uzlabošana sporta jomā

Eiropas Padomes, kuras darbības mērķi ir demokrātijas, cilvēktiesību un tiesiskuma nostiprināšana, darbība sporta jomā ir nostiprināta ar 1954.gada Eiropas kultūras konvenciju, kurā uzsvērta sporta sociālā, kultūras un ētikas dimensija. Līdz ar ES kompetences noteikšanu Līguma par ES darbību 165.pantā, kur sociālie un izglītojošie sporta aspekti papildinājuši ES koncentrēšanos uz sporta ekonomisko dimensiju, Eiropas Padomes loma sporta jomā ES dalībvalstīs ir mazinājusies.

Diskusiju dokumentā Prezidentūra vērš sanāksmes dalībnieku uzmanību uz sadarbības nepieciešamību starp ES un Eiropas Padomi, it īpaši Eiropas Padomes izveidotā Paplašinātajā daļējā nolīgumā par sportu (*Enlarged Partial Agreement on Sport*, turpmāk – EPAS) ietvaros, lai izvairītos no iniciatīvu dublēšanas, kas var radīt arī lieku finanšu līdzekļu tērēšanu, kā arī lai palielinātu sporta piedāvātās Eiropas integrācijas iespējas.

 Prezidentūra sporta ministru diskusijai ir sagatavojusi četrus jautājumus.

*Latvijas Republikas pozīcija:*

Par diskusijas 1.jautājumu: *Kā dalībvalstis vērtē sadarbību ar Eiropas Padomi un EPAS?*

Latvija sadarbību ar Eiropas Padomi un EPAS vērtē pozitīvi un atbalsta tās stiprināšanu. ES un dalībvalstu sadarbība ar Eiropas Padomi ir uzsvērta gan Līguma par ES darbību 165.pantā, gan ES Darba plānā sporta jomā 2014. – 2017.gadam. Īpaši atzīmējams EPAS nozīme cīņā pret dopinga lietošanu sportā, manipulācijām ar sporta sacensībām, kā arī cīņā pret skatītāju pārkāpumiem un rupju uzvedību sporta pasākumos.

 Latvijas ieskatā pušu aktivitātēs sporta jomā nav saskatāmas pretrunas, taču, lai sekmētu pušu sadarbību un aktivitāšu saskaņošanu, Latvija aicina izvērtēt iespēju izveidot sadarbības platformu starp ES Padomi un Eiropas Komisiju no vienas puses un Eiropas Padomi un EPAS no otras puses. Šādas sadarbības formā puses varētu tikties divas reizes gadā (Briselē un Strasbūrā).

Par diskusijas 2.jautājumu: *Cik lielā mērā Eiropas Padomes un EPAS aktivitātes ir piemērotas, lai efektīvi veicinātu ES darbu sporta nozarē?*

Eiropas Padomes izstrādātie starptautiskie dokumenti var atspoguļot Eiropas Padomes un ES nostājas vienotību atsevišķos jautājumos. Pieredzes apmaiņa, ES piedaloties Eiropas Padomes un EPAS projektos un aktivitātēs sporta jomā, ir vērtīgs instruments, lai ES varētu efektīvi koordinēt turpmāko darbību sporta jomā.

Par diskusijas 3.jautājumu: *Kuros sporta nozares projektos Eiropas Padomes un ES sadarbība būtu jāuzlabo, lai novērstu dublēšanos?*

Galvenie jautājumi, ar kuriem darbojas gan Eiropas Padome, gan ES institūcijas, un kuru ietvaros būtu īpaši jāpievērš uzmanība pušu sadarbības un komunikācijas nostiprināšanai, ir cīņa pret manipulācijām ar sporta sacensībām un labas pārvaldības veicināšana sportā, kur Eiropas Padomes darbs konvencijas izstrādes veidā un EPAS rīkotā Eiropas ministru konference par korupciju sporta pārvaldībā notiek līdztekus ES Padomes Sporta ekspertu grupu darbam šajās jomās.

ES Padomes labas pārvaldības darba grupas darba kārtībā ietilpst arī ieteikumu un pamatnostādņu sagatavošana par dzimumu līdztiesību sportā, savukārt EPAS dalībvalstu Ministru komiteja jau 2015.gada janvārī ir pieņēmusi rekomendācijas dzimumu līdztiesības veicināšanai sportā.

Par diskusijas 4.jautājumu: *Ņemot vērā to, ka tikai 17 ES dalībvalstis ir EPAS dalībnieces, vai būtu nepieciešama ES un EPAS darbību saskaņošana, lai noteiktu vienotas prioritātes un sekmētu finansiālu atbalstu?*

Tā kā lielākā daļa ES dalībvalstu ir pārstāvētas EPAS*,* abu pušu darbību un aktivitāšu saskaņošana un koordinēšana varētu palīdzēt sekmīgi īstenot un uzlabot gan starpvalstu, gan starpinstitūciju sadarbību. Šī mērķa sasniegšanai Latvija iesaka izmantot iepriekš ierosināto sadarbības platformu ar Eiropas Padomi, tā rosinot efektīvu informācijas apmaiņu par pušu aktivitātēm jomās, kur to darbība pārklājas, kā arī aktivitāšu plānošanas jomā, tā novēršot nelietderīgu veikto pasākumu dublēšanos. Latvija uzskata, ka visu ES dalībvalstu dalība EPAS veicinātu operatīvāku informācijas apmaiņu, kā arī ES un Eiropas Padomes sadarbību.

Informatīvais ziņojums saskaņots ar Ārlietu ministriju un Veselības ministriju.

**Latvijas delegācija:**

Delegācijas vadītāja: **Mārīte Seile** – izglītības un zinātnes ministre

Delegācijas dalībnieki: **Linda Austere** – Izglītības un zinātnes ministra biroja vadītāja

**Edgars Severs** – Izglītības un zinātnes ministrijas valsts sekretāra vietnieks – Sporta departamenta direktors

**Santa Ozoliņa** – Izglītības un zinātnes ministrijas nozares padomniece (sporta nozarē un jaunatnes jomā)

Izglītības un zinātnes ministre Mārīte Seile

Vizē:

Valsts sekretāra vietniece,

Izglītības departamenta direktore –

valsts sekretāres pienākumu izpildītāja Evija Papule

29.06.2015. 10:55

2793

L.Līksnīte

67047806, liena.liksnite@izm.gov.lv

1. http://eur-lex.europa.eu/legal-content/LV/TXT/PDF/?uri=CELEX:42011Y1220(01)&from=EN [↑](#footnote-ref-1)
2. Papildus informācijai: šāda pozīcija pamatojama ar Latvijas interesi perspektīvā kā valdības līmeņa ekspertu izvirzīt Latvijas pārstāvi, kā rezultātā pozitīva lēmuma gadījumā ar pārstāvniecību saistītie izdevumi tiktu segti no ES nevis Latvijas budžeta. [↑](#footnote-ref-2)
3. ES Padomes rezolūcija (2011/C 372/02) II pielikums [↑](#footnote-ref-3)
4. http://ec.europa.eu/sport/library/policy\_documents/xg-gg-201307-dlvrbl2-sept2013.pdf [↑](#footnote-ref-4)